  Туспуктэм: Константин Вознесенских Майя Бывальцева Удмуртиысь тазалыкез утёнъя министрлэсь ужзэ быдэсъясь Наталья Якимова элькунын коронавируслы пумитъяськонъя косэтэ пыртэм воштонъёс пумысен валэктонъёс сётӥз. Солэн кылъсызъя, висисьёслэн лыдзы кулэсмиз ке но, шаерамы улӥсьёс чакласькыны кулэ. Со сярысь улосвыл тӧролэн но кивалтэтлэн пресс-службазы ивортӥз. « Мон калыкез кышкыттэмлыксы сярысь сюлмаськыны но маскаослэсь воксё куштӥськемлэсь возиськыны куриско. Соосты одно ик ялан нуллыны кулэ ӧвӧл, но бадӟым арлыдо, хронической висёнъёсын курадӟись адямиослы, секытэн кышномуртъёслы мер транспортын, поликлиникаосын, трос калыко интыосын маскос дӥяны ӵектӥське » Наталья Якимова, Удмуртиысь тазалыкез утёнъя министрлэсь ужзэ быдэсъясь Со пусйиз, коронавируслэн выль тулкымез уз луы ни шуыса оскытон ӧвӧл. Ватсалом, Удмуртилэн тӧроез маскаос нуллон режимез радъясь куронъёсты палэнтӥз. Со дыре ик нимаз адямиос но, юридик огазеяськонъёс но Роспотребнадзорен 2020-тӥ арын 16-тӥ коньывуонэ юнматэм куронъёсты быдэсъяны кулэ. Отын верамын, трос калык люкаськон интыосын, мер транспортын, таксиын, парковкаосын, лифтъёсын маскаос нуллыны кулэ шуыса. Тодэ вайытом, 1-тӥ инвожое Удмуртиын коронавирэз 25 муртлэсь висёнэз шараязы, тямыс адямиез эмъяськонниосы понӥзы.  Тегъёс: Тазалык коронавирус тазалыкезутён Тазалыкезутёнъяминистерство Удмуртия  